Twee sterf in ongeluk op N1 | Netwerk24
Deur Nasifa Sulaiman 15 April 2019 06:01
Twee mense is Maandagaand dood en drie beseer in ’n botsing by De Doorns.Foto: Yasar Ismail
Die polisie in De Doorns ondersoek ’n saak van strafbare manslag nadat twee mense Maandagaand in ’n botsing op die N1 naby De Doorns dood is.
Die botsing het omstreeks 19:00 by die T-aansluiting by die Engen-vulstasie gebeur toe ’n motor en ’n vragmotor gebots het.
Volgens konst. Marelise Box, polisiewoordvoerder van De Doorns, het die motor, wat in De Doorns se rigting onderweg was, teen die vragmotor vasgery.
“Dit word beweer dat die motor, wat van die Worcester-rigting af aangewys het dat hy gaan afdraai, reguit aangery het terwyl die vragmotor besig was om af te draai om De Doorns binne te gaan. Die motor het die agterkant van die vragmotor getref,” sê Box.
Luidens ’n polisieverslag was vyf mense in die motor toe die botsing gebeur het. Drie van die insittendes is ernstig beseer en na die hospitaal geneem. Die bestuurder – ’n man – en ’n vrouepassasier is deur paramedici op die toneel dood verklaar.
Volgens Box is die oorledenes albei van Zwelethemba, Worcester.
“Hul ouderdomme kon nog nie bevestig word nie. ’n Saak van strafbare manslag is geopen vir verdere ondersoek,” sê Box.
Standard het van die naasbestaandes genader, maar hulle wou nie kommentaar lewer nie.